Kaliňák, Robert, podpredseda vlády a minister vnútra SR (2017-12-06):
Ďakujem pekne. Vážený pán predsedajúci, dámy poslankyne, páni poslanci, tak ako sme predpokladali, tak v podstate v tých reakciách sa, samozrejme, k tým svojim pochybeniam nikto nevyjadril a opätovne sa vrátili späť tie klamstvá, ktoré sú súčasťou aj samotného predkladaného návrhu. Ešte raz, pán Rajtár, ja rozumiem, že keď niekto zaplatí za pohľadávku 0, je to 0. To je to, čo ste robili vy, keď ste boli v konsolidačnej, že 4,5-miliónovú pohľadávku ste predali za 
18-tisíc, to je takmer 0. Ale ak to, čo vy neustále robíte, že napriek tomu, že ste vliezli na účet, nahovorili ste na to svojho asistenta, tak ste tam videli vec, ktorá vám sa nehodila do krámu, ktorá proste sa vám nehodila do toho, že ste videli, že odišlo 430-tisíc, a keď máte pochybnosti o mojich príjmoch, tak ste rovnako tak videli, že som si na to zobral úver pol milióna. To je proste celá vec. Vy chcete furt vidieť moje príjmy, ale veď vy ste ich videli. Vy ste všetky moje príjmy videli, pretože to je jediný účet, na ktoré moje príjmy chodia. Vy ste všetky moje príjmy videli a o tom niet proste žiadnych ďalších pochýb. Čo sa týka, samozrejme, tých korekcií, to tu viacerí povedali, že to je jednoducho pokuta, tak mi povedzte, v ktorej krajine sa udeľuje pozitívna pokuta? To znamená, že z korekčných peňazí dostanete do svojho rezortu peniaze. A my sme presne z týchto korekčných peňazí dostali 170 mil., ktoré ušetrili 170 mil. štátneho rozpočtu. A 20 mil. sa zväčšila tá spoluúčasť, tak je 150 mil. v salde plus, keď dáte tie dve sumy vedľa seba, tak to proste tak vychádza. Jednoducho nerozumiem tomu, že naďalej sa máte chuť klamať, samých seba, lebo vám to proste nijako nevychádza. A v prípade IKEY opätovne klamete, pretože IKEA bola jasne stanovená a za tú sumu sme tú IKEU kúpili a za žiadnu inú. To, či sme si my investovali ďalšie peniaze do nášho vybavenia, to už je vnútro. Byt predsa nekupujete automaticky aj so sedačkou, maximálne tak s kuchynskou linkou a zvyšok si vybavíte sami, to predsa nie je v cene bytu. Už naozaj to nie je nedostatok vzdelania, to je chuť neustále zavádzať. A aj sme paradoxne pri ročnom výročí robili nový znalecký posudok, ktorý povedal, že hodnotu, ktorú sme dali, 12,7 mil., je dnes takmer 20. Takže, naopak, štát zarobil na hodnote tej nehnuteľnosti ďalších 6 mil. Opätovne nečakáme žiadne poďakovanie z opozície, to, samozrejme, nie, ale mne úplne stačí, že namiesto 290 ľudí je 520-tisíc ľudí vybavených a spokojných klientov tohto klientskeho centra. A keď už ste teda zistili, že som zaplatil 430-tisíc, čo je zjavne viacej ako účtovná hodnota všetko, pretože je to proste tak a neviete sa s tým vybaviť, tak ste začali používať starý argument pána poslanca Mihála, ktorý určite je odborník, ktorý tu už raz hovoril pred dvoma rokmi. A tomu som povedal, 4 roky platím strop sociálnych odvodov, neviem sa vyhnúť stropu, pretože moje dane bývajú od 60- do 80-tisíc eur, ktoré platím každý rok z tých príjmov, ktoré vy vidíte, a tým pádom máte aj vysoký sociálny a zdravotný odvod, ale máte už strop, viac sa proste platiť nedá. Takže opätovne klamstvo v tom, že niečo sa snažíme obchádzať. Proste to je jedno a to isté dokola, tak sa nečudujte, že o vašich klamstvách stále hovoríme, že to je vaša DNA-čka, ktorú neustále do tejto sály prinášate, aby ste zakryli svoje vlastné zlyhania a aby ste sa predpripravili na to, čo budete robiť. Opätovne rozdáte celý zbytok majetku štátu, ako ste to urobili v prípade SPP, elektrární a podobne? Toto opäť chystáte, toto je opäť tá vec, ku ktorej vlastne sa snažíte? To je celý výsledok vašej práce. Za rok a pol máte toľko vecí – a máte pravdu, na to by nestačila jedna mimoriadna schôdza, pán Rajtár, aby sme hovorili o všetkých priešvihoch SaS-ky, na to by naozaj stačilo jedno volebné obdobie. Ďakujem.